b"\n_START_ARTICLE_\nCoca\xc3\xadna en flor\n_START_PARAGRAPH_\nCoca\xc3\xadna en flor va ser una frag\xc3\xa0ncia femenina creada l'any 1933 per la marca de perfums catalana Parera (Badalona), que va esdevenir un dels seus productes estrella. _NEWLINE_Els seus flascons eren d'un disseny exquisit que, segons Enric Satu\xc3\xa9, pr\xc3\xa0cticament eren \xc2\xabflascons sacralitzats que semblaven ofrenes votives paganes\xc2\xbb. Tan bon punt va ser creada va rebre una espectacular campanya de publicitat, va apar\xc3\xa8ixer a nombrosos anuncis a revistes il\xc2\xb7lustrades com Estampa o Mundo Gr\xc3\xa1fico, i una pres\xc3\xa8ncia continuada a diaris de tirada estatal com l'ABC. Alguns dels anuncis es dedicaven a aclarir que malgrat el seu nom la frag\xc3\xa0ncia no contenia drogues, tot i que el consum de coca\xc3\xafna no estava mal vist a comen\xc3\xa7aments del segle XX. Va comptar amb la m\xc3\xa0 de Pere Catal\xc3\xa0 i Pic per a cartells publicitaris i amb la veu de Carmencita Aubert a la r\xc3\xa0dio, amb una can\xc3\xa7\xc3\xb3 de Jaume Mestres. La publicitat descrivia les virtuts del perfum amb profusi\xc3\xb3 i el presentaven com un \xc2\xabperfum misteri\xc3\xb3s\xc2\xbb amb aires cosmopolites especialment dedicat per a la vida moderna amb la promesa al client d'un \xc2\xabexquisit aroma desconegut encara per all\xc3\xb2 modern, suau i malici\xc3\xb3s, que proporcionava un gaudi nou i estrany, que subjuga, que atrau, que encisa\xc2\xbb."